Nõukogu määrus (EÜ) nr 411/98,

16. veebruar 1998,

loomade kaitse täiendavate normide kohta, mida kohaldatakse eluskarja vedavatele maanteesõidukitele üle kaheksa tunni kestva veo puhul

EUROOPA LIIDU NÕUKOGU,

võttes arvesse nõukogu 19. novembri 1991. aasta direktiivi 91/628/EMÜ, milles käsitletakse loomade kaitset vedamise ajal, [1] eriti selle artikli 13 lõiget 1,

võttes arvesse komisjoni ettepanekut

ning arvestades, et:

direktiivi 91/628/EMÜ artikli 5A lõike 1 punktiga c on vaja sätestada transpordivahendite suhtes kohaldatavad nõuded, mis vastaksid ühenduse nõuetele loomade heaolu kohta, eriti artikli 13 lõikes 1 sätestatud nõuetele;

käesoleva määrusega on vaja sätestada direktiivi 91/628/EMÜ lisa VII peatüki lõikega 3 ettenähtud transpordiliikidele täiendavad normid, mida kohaldatakse koduloomadena peetavate kabjaliste, veiste, lammaste, kitsede ja sigade veol üle kaheksa tunni kestva teekonna puhul kasutatavate transpordivahendite suhtes;

kõnealustesse liikidesse kuuluvaid loomi veetakse peamiselt mööda maanteid; seetõttu on asjakohane sätestada kõigepealt täiendavad normid, millele peavad vastama maanteesõidukid, mida kasutatakse kõnealustesse liikidesse kuuluvate loomade puhul üle kaheksa tunni kestval veol;

on sätestatud täiendavad normid, millele peavad vastama maanteesõidukid, ilma et see piiraks edaspidi võetavaid meetmeid täiendavate normide osas, mida kohaldatakse eluskarja muude transpordivahendite suhtes, eriti raudtee- ja meretranspordi suhtes; kõnealuste edaspidiste meetmete vastuvõtmiseni jätkatakse muude transpordivahendite puhul direktiivi 91/628/EMÜ lisa VII peatüki lõike 3 kohaldamist;

asjaomaste loomade heaolu tagamiseks peab täiendavate normidega ette nägema teatavad konkreetsed kohustused eelkõige veokite ligipääsetavuse kohta, loomade üksteisest eraldamise kohta teisaldatavate vaheseinte abil, loomade söötmise ja jootmise üksikasjaliku korra kohta ning piisava ventilatsiooni kohta, mis põhineb kas sundventilatsioonisüsteemil või süsteemil, millega tagatakse kindlaksmääratud temperatuur;

kummagi eespool nimetatud süsteemi valik ei tohi piirata loomade vaba liikumise põhimõtet,

ON VASTU VÕTNUD KÄESOLEVA MÄÄRUSE:

Artikkel 1

Kui direktiivi 91/628/EMÜ lisa VII peatüki lõikega 2 sätestatud veo kestus ületab kaheksat tundi, peavad koduloomadena peetavate kabjaliste, veiste, lammaste, kitsede ja sigade ühendusesisesteks vedudeks kasutatavad maanteesõidukid vastama käesoleva määruse lisas ettenähtud täiendavatele normidele.

Artikkel 2

Komisjon esitab nõukogule hiljemalt 31. detsembriks 2003 veterinaaria teaduskomitee arvamuse põhjal koostatud aruande käesoleva määruse rakendamise kohta, eelkõige eri ventilatsioonisüsteemide kohaldamise osas, koos kõigi nimetatud aruande järeldusi arvessevõtvate asjakohaste ettepanekutega.

Nõukogu teeb nende ettepanekute kohta otsuse kvalifitseeritud häälteenamusega hiljemalt kuue kuu jooksul alates ettepanekute esitamisest.

Artikkel 3

Käesolev määrus jõustub Euroopa Ühenduste Teatajas avaldamise päeval.

Käesolevat määrust kohaldatakse alates 1. juulist 1999.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 16. veebruar 1998

Nõukogu nimel

eesistuja

J. Cunningham

[1] EÜT L 340, 11.12.1991, lk 1. Direktiivi on viimati muudetud direktiiviga 95/29/EÜ (EÜT L 148, 30.6.1995, lk 52).

--------------------------------------------------

LISA

TÄIENDAVAD NORMID MAANTEESÕIDUKITE PUHUL, MIDA KASUTATAKSE ELUSKARJA ÜLE KAHEKSA TUNNI KESTVAKS VEOKS

1. ALLAPANU

Ilma et see piiraks direktiivi 91/628/EMÜ lisa I peatüki A osa punkti 5 teise lause kohaldamist, peab loomadel olema asjakohane allapanu, millega:

a) tagatakse loomade mugavus ja mille kogus võib erineda sõltuvalt:

- veetavate loomade liigist ja hulgast,

- veo kestusest,

- ilmast;

b) kindlustatakse loomade uriini ja väljaheidete asjakohane imendumine ja eemaldamine.

2. SÖÖTMINE

Kui vastavalt direktiivi 91/628/EMÜ lisa VII peatüki lõikes 4 sätestatud loomaliikidele ja -kategooriatele ning veo kestusele tuleb loomi vedamise ajal sööta, kohaldatakse järgmisi sätteid:

a) vedamiseks kasutatavates veokites peab kõnealuse veo jaoks olema piisav kogus kõnealuste loomade vajadustele vastavat asjakohast sööta;

b) sööt peab veo vältel olema kaitstud ilma mõjude ning saasteainete, eelkõige tolmu, kütuse, heitgaaside ning loomade uriini ja väljaheidete eest;

c) kui loomade söötmiseks kasutatakse teatavaid vahendeid (künasid, mahuteid või muid asjakohaseid vahendeid sööda jagamiseks), peab neid vedama veokis, peavad need eesmärgile vastama, peab neid enne ja pärast igakordset kasutamist puhastama ning pärast iga vedu desinfitseerima;

d) juhul kui eespool kirjeldatud vahendeid kasutatakse, peavad need olema niisugused, mis ei vigasta loomi ning mida saab vajaduse korral ümbermineku vältimiseks kinnitada veoki külge selleks ettenähtud kohtades. Kui veok liigub ja loomade söötmise vahendeid ei kasutata, peavad need olema paigutatud veoki ossa, mis on loomadest eraldatud.

3. JUURDEPÄÄS

Vedamiseks kasutatavad veokid peavad olema varustatud nõnda, et kõigi veetavate loomade juurde on võimalik pidevalt otse pääseda nende kontrollimiseks ja asjakohaseks hooldamiseks, eriti söötmiseks ja jootmiseks.

4. VENTILATSIOON

Veok peab olema varustatud asjakohase ventilatsioonisüsteemiga, et kindlustada kõigi veetavate loomade pidev heaolu, võttes eriti arvesse järgmisi kriteeriume:

- kavatsetav vedu ja selle kestus,

- kasutatava veoki ehitus (lahtine või kinnine),

- ilmastikuoludest tulenev sise- ja välistemperatuur kavatsetaval veol,

- veetavate loomaliikide füsioloogilised vajadused,

- direktiivi 91/628/EMÜ lisa VI peatükis sätestatud loomade laadimistihedus ja loomade kohale jäetav ruum.

Lisaks peab ventilatsioonisüsteem olema selline, et:

- seda saaks kasutada igal ajal, kui loomad on veokis, sõltumata sellest, kas veok seisab või liigub,

- see kindlustaks saastumata õhu tõhusa ringluse.

Sel eesmärgil peavad ettevõtjad veoki varustama:

- kas sundventilatsioonisüsteemiga, mille üksikasjad määratakse kindlaks pärast veterinaaria teaduskomiteega konsulteerimist direktiivi 91/628/EMÜ artiklis 17 sätestatud korras,

- või ventilatsioonisüsteemiga, millega tagatakse kõikide loomade puhul veoki sees temperatuuri püsimine vahemikus 5–30 °C nii, et lubatud kõrvalekalle võib välistemperatuurist sõltuvalt olla +5 °C. See süsteem peab olema varustatud ka asjakohase kontrollseadisega.

Võimalus valida nende kahe süsteemi vahel ei piira loomade vaba liikumise põhimõtet.

5. VAHESEINAD

5.1. Veok peab olema varustatud vaheseintega, nii et oleks võimalik moodustada eraldi ruume.

5.1.1. Vaheseinad peavad olema niisuguse konstruktsiooniga, et neid saaks teisaldada ja kohandada ruumi suurust vastavalt loomade erinõuetele, liigile, suurusele ja arvule.

6. JOOTMINE

6.1. Veokil peavad olema ühendusseadmed veevarustusega, et peatuste ajal täiendada oma veevarusid.

6.1.1. Veokis peavad olema kinnitatud või teisaldatavad eri loomaliikidele sobivad jootmisseadeldised, näiteks künad, mahutid või nippeljooturid, et veokis viibivaid loomi joota. Kõnealused seadeldised peavad olema konstrueeritud nii, et loomad ei saa end vigastada.

6.2. Ilma et see piiraks 6.1 ja 6.1.1 ettenähtud sätete kohaldamist, peavad sigu vedavad veokid olema varustatud vastavalt oma mahutavusele, veetavate loomade arvule ning veo ajal planeeritavate peatuste arvule kas ühe või mitme piisavalt suure veemahutiga, nii et loomad saavad teekonna vältel küllaldaselt juua.

Kõnealused mahutid peavad olema konstrueeritud nii, et neid oleks võimalik pärast iga vedu tühjendada ja puhastada, ning need peavad olema varustatud süsteemiga veetaseme kontrollimiseks, et neid veo vältel sobival juhul uuesti täita. Mahutid peavad olema ühendatud veoki sees olevate jooturitega, mida hoitakse heas töökorras, et sigadel oleks alati juurdepääs veele. Lisaks eespool nimetatud süsteemile võib samal ajal kasutada sigade kastmise süsteemi, näiteks pihusteid.

--------------------------------------------------